b'\n_START_ARTICLE_\nM teorija\n_START_SECTION_\nM teorija ir branos\n_START_PARAGRAPH_\nIki M teorijos manyta, jog egzistuoja tik viena fundamentin\xc4\x97 visatos sudedamoji dalis \xe2\x80\x93 styga. M teorija, sujungusi penkias superstyg\xc5\xb3 teorijas, prid\xc4\x97jo dar vien\xc4\x85, tik \xc5\xa1\xc4\xaf kart\xc4\x85 daugiamat\xc4\x99 sudedam\xc4\x85j\xc4\x85 dal\xc4\xaf \xe2\x80\x93 bran\xc4\x85. Pavadinimas kilo nuo \xc5\xbeod\xc5\xbeio membrana, kuri styg\xc5\xb3 teorijoje apib\xc5\xabdinama kaip 2-brana, t. y. dvidimens\xc4\x97 brana. \xc5\xa0iuo at\xc5\xbevilgiu vieno matmens brana (1-brana) yra styga. Standartin\xc4\x97s de\xc5\xa1imties dimensij\xc5\xb3 superstyg\xc5\xb3 teorijos nesugeb\xc4\x97jo susidoroti su branomis, tod\xc4\x97l M teorijoje buvo prid\xc4\x97tas vienuoliktas matmuo ir \xc5\xa1i teorija yra apib\xc5\xabdinama 11 matmen\xc5\xb3 erdv\xc4\x97laikiu._NEWLINE_Joseph Polchinski atskleid\xc4\x97 gana sud\xc4\x97ting\xc4\x85 s\xc4\x85ry\xc5\xa1\xc4\xaf tarp bran\xc5\xb3 ir atvir\xc5\xb3 styg\xc5\xb3. Jis atrado, jog visais atvejais atvir\xc5\xb3 styg\xc5\xb3 galai negali jud\xc4\x97ti visi\xc5\xa1kai laisvai, nes jie yra tarsi pritvirtinti prie branos, arba juda jos ribojamoje erdv\xc4\x97s srityje. J. Polchinski argumentavo, jog jei atviros stygos galai juda tam tikroje p skai\xc4\x8diaus dimensij\xc5\xb3 erdv\xc4\x97s srityje, tai t\xc4\x85 srit\xc4\xaf u\xc5\xbepildo tam tikra p-brana, vadinama Dirichl\xc4\x97-p-brana (sutrumpintai D-p-brana arba D-brana). Tokios branos turi lygiai tokias pa\xc4\x8dias savybes, kaip ir prie jos pritvirtintos stygos._NEWLINE_U\xc5\xbedaros stygos n\xc4\x97ra pritvirtintos prie bran\xc5\xb3, tod\xc4\x97l gali laisvai jud\xc4\x97ti i\xc5\xa1 vienos \xc4\xaf kit\xc4\x85. Tokios stygos, turin\xc4\x8dios tam tikr\xc4\x85 vibracin\xc4\x99 mod\xc4\x85 (da\xc5\xben\xc4\xaf) atitikmuo yra gravitonas (kol kas tik hipotetin\xc4\x97 gravitacin\xc4\x97s s\xc4\x85veikos dalel\xc4\x97). Tuo skiriasi nuo kit\xc5\xb3 trij\xc5\xb3 s\xc4\x85veik\xc4\x85 perne\xc5\xa1an\xc4\x8di\xc5\xb3 daleli\xc5\xb3, kurios yra atviros stygos su prie atitinkam\xc5\xb3 p-bran\xc5\xb3 pritvirtintais galais ir negalin\xc4\x8dios keliauti i\xc5\xa1 vienos branos \xc4\xaf kit\xc4\x85. Mokslininkai sp\xc4\x97ja, kad b\xc5\xabtent d\xc4\x97l \xc5\xa1ios prie\xc5\xbeasties nepavyksta sujungti silpnosios, stipriosios ir elektromagnetin\xc4\x97s s\xc4\x85veik\xc5\xb3 su gravitacine s\xc4\x85veika.'